Document ID: 32014D0196

PADOMES ĪSTENOŠANAS LĒMUMS
(2014. gada 18. februāris),
ar ko apstiprina Portugāles makroekonomikas korekciju programmas atjaunināšanu
(2014/196/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) Nr. 472/2013 (2013. gada 21. maijs) par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības (1), un jo īpaši tās 7. panta 5. punktu,
ņemot vērā Eiropas Komisijas priekšlikumu,
tā kā:
(1)
Regulu (ES) Nr. 472/2013 piemēro dalībvalstīm, kas tās spēkā stāšanā brīdī jau saņem finansiālo palīdzību, tostarp palīdzību no Eiropas finanšu stabilizācijas mehānisma (EFSM) un/vai no Eiropas Finanšu stabilitātes instrumenta (EFSI).
(2)
Regula (ES) Nr. 472/2013 paredz noteikumus attiecībā uz makroekonomikas korekciju programmu apstiprināšanu dalībvalstīm, kuras saņem šādu finansiālo palīdzību, un, kad attiecīgā dalībvalsts saņem palīdzību gan no EFSM, gan no citiem avotiem, tie ir jāpiemēro kopsakarā ar Padomes Regulu (ES) Nr. 407/2010 (2), ar ko izveido EFSM.
(3)
Portugālei ir piešķirta finansiāla palīdzība gan no EFSM - ar Padomes Īstenošanas lēmumu 2011/344/ES (3) -, gan no EFSI.
(4)
Lai tiktu ievērota konsekvence, Portugāles makroekonomikas korekciju programma saskaņā ar Regulu (ES) Nr. 472/2013 būtu jāatjaunina, atsaucoties uz attiecīgajiem Īstenošanas lēmuma 2011/344/ES noteikumiem.
(5)
Saskaņā ar Īstenošanas lēmuma 2011/344/ES 3. panta 10. punktu Komisija kopā ar Starptautisko Valūtas fondu un sadarbībā ar Eiropas Centrālo banku ir desmito reizi veikusi pārskatīšanu, lai novērtētu Portugāles iestāžu progresu, īstenojot saskaņā ar makroekonomikas korekciju programmu pieņemtos pasākumus, kā arī pieņemto pasākumu efektivitāti un ekonomisko un sociālo ietekmi. Minētās pārskatīšanas rezultātā ir jāveic vairākas izmaiņas pašreizējā makroekonomikas korekciju programmā.
(6)
Šīs izmaiņas ir noteiktas Īstenošanas lēmuma 2011/344/ES, kas grozīts ar Padomes Īstenošanas lēmumu 2014/197/ES (2014. gada 18. februāris), ar ko groza Īstenošanas lēmumu 2011/344/ES par Savienības finanšu palīdzības piešķiršanu Portugālei (4), attiecīgajos noteikumos,
IR PIEŅĒMUSI ŠO LĒMUMU.
1. pants
Ar šo tiek apstiprināti pasākumi, kas izklāstīti Īstenošanas lēmuma 2011/344/ES 3. panta 8. un 9. punktā un kas Portugālei jāveic kā daļa no makroekonomikas korekciju programmas.
2. pants
Šis lēmums stājas spēkā tā paziņošanas dienā.
3. pants
Šis lēmums ir adresēts Portugāles Republikai.
Briselē, 2014. gada 18. februārī

Labels: 2
19
5
18
15